Kastell Powys e oa kavell priñsed Powys er Grennamzer ; n’eo ket ur c’hastell a voe savet gant ar Saozon, p’o doa aloubet Kembre, evel re Caernarfon, Conwy pe Harlech. Koshoch eo. En XIIIvet kantved e savas a-du priñsed Powys gant Bro-Saoz hag a-enep priñsed Gwynedd. E 1284, goude aloubidigezh Kembre gant arme Edouarzh Iañ ha marv Llywelyn ap Gruffudd, eus Gwynedd, e tilezas priñs diwezhañ Powys, Owain ap Gruffudd ap Gwenwynwyn, e ditl a « roue » ha touiñ a reas le da roue Bro-Saoz. Anvet e voe da varon, en eskemm. Eus 1200, pe war-dro, eo al lodennoù koshañ eus ar c’hastell met adkempennet eo bet meur a wech abaoe hag ar c’hastell zo bremañ n’en deus ket un tres kozh.